КъБР-м и Iэтащхьэ КIуэкIуэ Казбек IущIащ зыплъыхьакIуэ цIэрыIуэ Конюхов Фёдор
КъБР-м и Iэтащхьэ КIуэкIуэ Казбек IущIащ дуней псом щыцIэрыIуэ зыплъыхьакIуэ Конюхов Фёдор, и унагъуэр и гъусэу Къэбэрдей-Балъкъэрым мы махуэхэм зыщызыгъэпсэхум.
ЗэIущIэм, мы гъэм иджы етIуанэ ирагъэкIуэкIам, щытепсэлъыхьащ щIыналъэм альпинизмэм зыщегъэужьыным ехьэлIа Iуэхухэм.
Альпинизмэм дихьэх Конюхов Фёдор мызэ-мытIэу щыIащ ди республикэм. Иужьрейуэ ар ди деж щыхьэщIат шыщхьэуIу мазэм. Абы щыгъуэ Конюховыр аргуэру Iуащхьэмахуэ дэкIащ, апхуэдэуи Iуащхьэмахуэ лъапэ туризмэм зыщегъэужьыным и хэкIыпIэхэр щызэпкърахыу УФ-м и Правительствэм и УнафэщIым и къуэдзэ — УФ-м и Президентым и полномочнэ лIыкIуэу КъуэкIыпIэ Жыжьэ федеральнэ округым щыIэ Трутнев Юрий иригъэкIуэкIа зэIущIэми хэтащ.
Конюхов Фёдор Iуащхьэмахуэ япэу дэкIащ 1992 гъэм икIи нобэми жыджэру яужь итщ а унэтIыныгъэм зегъэужьыным, «Къуршибл» программэр зыхуэгъэзэщIауэ Урысейм исыр абы и закъуэщ.
КъБР-м и Iэтащхьэм щыIущIам Фёдор Филипп и къуэм жиIащ Къэбэрдей-Балъкъэр Республикэр Урысейм альпинизмэмкIэ и центр нэхъыщхьэ зэрыхъуфынум шэч къызэрытримыхьэр.
КIуэкIуэ Казбек хьэщIэм фIыщIэ хуищIащ республикэм туризмэм зыщегъэужьыным гулъытэ зэрыхуищIым папщIэ. «ИкъукIэ ди гуапэщ дунейм и щIыпIэ зэмылIэужьыгъуэ куэдым щыIа уэ уи унагъуэр пщIыгъуу зыщыбгъэпсэхуну Къэбэрдей-Балъкъэрым и къуршхэр къызэрыхэпхар», — къыхигъэщащ КIуэкIуэ К. В.
ЩызэпсэлъылIэм наIуэ къэхъуащ Конюховыр сурэт щIынми скульптурэми хуабжьу зэрыдихьэхыр, зыплъыхьакIуэ къыщикIухьа щIыпIэхэм ятеухуа и IэдакъэщIэкIхэр зэхуэхьэсауэ зэриIэр. КIуэкIуэ Казбекрэ Конюхов Фёдоррэ зэгурыIуащ зыплъыхьакIуэ цIэрыIуэм и IэдакъэщIэкIхэр щагъэлъэгъуэну выставкэ Налшык къыщызэIуахы- ну.
КъБР-м и Iэтащхьэмрэ Правительствэмрэ я пресс-IуэхущIапIэ.
